তথ্যবিবরণী নম্বর: ২২৯৮

**রাজশাহীতে যথাযোগ্য মর্যাদায় পবিত্র ঈদুল আজহা উদ্‌যাপিত**

রাজশাহী, ১৫ আষাঢ় (২৯ জুন):

যথাযথ মর্যাদা ও ভাবগাম্ভীর্যের মধ্য দিয়ে আজ বাংলাদেশসহ বিশ্বের আরো কয়েকটি দেশে উদ্‌যাপিত হয়েছে মুসলমানদের ধর্মীয় উৎসব পবিত্র ঈদুল আজহা। এই দিন পবিত্র ঈদুল আজহার নামাজের পর ধর্মপ্রাণ মুসলমানগণ মহান আল্লাহকে খুশি করার উদ্দেশ্যে কুরবানি করেন।

দিনটি উপলক্ষ্যে প্রতিবারের মতো রাজশাহী মহানগরীর হযরত শাহ্ মখদুম কেন্দ্রীয় ঈদগাহে পবিত্র ঈদুল আজহার নামাজের প্রধান জামাত অনুষ্ঠিত হওয়ার কথা থাকলেও বৃষ্টির কারণে জামাতটি হযরত শাহ্ মখদুম দরবার শরীফের দরগা জামে মসজিদে অনুষ্ঠিত হয়। রাজশাহী সিটি করপোরেশন (রাসিক)-এর মেয়র এএইচএম খায়রুজ্জামান লিটন, বিভাগীয় কমিশনার জি এস এম জাফরউল্লাহ্ ও জেলা প্রশাসক শামীম আহমেদসহ দেশের বিভিন্ন প্রান্ত থেকে আগত অসংখ্য ধর্মপ্রাণ মুসল্লি জামাতে অংশগ্রহণ করেন।

নামাজ শেষে দেশ ও জাতির কল্যাণ, শান্তি ও সমৃদ্ধি কামনা করে বিশেষ মোনাজাত অনুষ্ঠিত হয়। এরপর আগত মুসল্লিদের সঙ্গে ঈদের শুভেচ্ছা বিনিময় করেন রাসিক মেয়র।

#

তৌহিদ/অনসূয়া/পরীক্ষিৎ/রবীন্দ্র/সঞ্জীব/কানাই/২০২৩/১৯২০ ঘণ্টা

তথ্যবিবরণী নম্বর: ২২৯৭

**খুলনায় যথাযোগ্য মর্যাদায় পবিত্র ঈদুল আজহা উদ্‌যাপিত**

খুলনা, ১৫ আষাঢ় (২৯ জুন):

যথাযোগ্য মর্যাদা, ধর্মীয় ভাবগাম্ভীর্য ও বিপুল উৎসাহ-উদ্দীপনার মধ্য দিয়ে আজ সারা দেশের ন্যায় খুলনায় পবিত্র ঈদুল আজহা উদ্‌যাপিত হয়।

এ উপলক্ষ্যে সূর্যোদয়ের সাথে সাথে সরকারি, আধাসরকারি, বেসরকারি, স্বায়ত্তশাসিত ভবনসমূহে জাতীয় পতাকা উত্তোলন করা হয়। মহানগরীর বিভিন্ন গুরুত্বপূর্ণ সড়ক ও সড়কদ্বীপ বাংলা ও আরবিতে ঈদ মোবারক খচিত ব্যানারে সজ্জিত করা হয়।

ঈদুল আজহার প্রধান জামাত সকাল আটটায় খুলনা টাউন জামে মসজিদে অনুষ্ঠিত হয়। জামাতে ইমামতি করেন টাউন জামে মসজিদের খতিব মাওলানা মোহম্মদ সালেহ।

ঈদের জামাতে খুলনা সিটি কর্পোরেশনের নবনির্বাচিত মেয়র তালুকদার আব্দুল খালেক, খুলনা-২ আসনের সংসদ সদস্য সেখ সালাহউদ্দিন জুয়েল, বিভাগীয় কমিশনার মোঃ হেলাল মাহমুদ শরীফ, জেলা পরিষদ চেয়ারম্যান শেখ হারুনুর রশীদ, জেলা প্রশাসক খন্দকার ইয়াসির আরেফীনসহ প্রশাসনের ঊর্ধ্বতন কর্মকর্তা, বিভিন্ন রাজনৈতিক দলের নেতৃবৃন্দ এবং ধর্মপ্রাণ মুসল্লিরা অংশগ্রহণ করেন। নামাজ শেষে দেশ, জাতি ও মুসলিম উম্মাহর শান্তি, অগ্রগতি ও সমৃদ্ধি কামনা করে বিশেষ মোনাজাত করা হয়। পরে মুসল্লিরা পরস্পর ঈদের শুভেচ্ছা বিনিময় করেন।

সকাল নয়টায় ঈদের দ্বিতীয় এবং সকাল ১০টায় তৃতীয় ও শেষ জামাত খুলনা টাউন জামে মসজিদে অনুষ্ঠিত হয়। আলিয়া মাদ্রাসা প্রাঙ্গণে অবস্থিত খুলনা মডেল মসজিদে সকাল সাড়ে সাতটায় জামাত অনুষ্ঠিত হয়। নগরীর নিউমার্কেট সংলগ্ন বায়তুন-নুর-জামে মসজিদে সকাল সোয়া আটটায় এবং দ্বিতীয় জামাত সকাল সোয়া নয়টায় অনুষ্ঠিত হয়। এছাড়া খুলনা সিটি কর্পোরেশনের ৩১টি ওয়ার্ডে সিটি কর্পোরেশনের সহায়তায় ও ওয়ার্ড কাউন্সিলরগণের তত্ত্বাবধানে পৃথকভাবে নির্ধারিত সময় অনুযায়ী বিভিন্ন মসজিদে ঈদের জামাত অনুষ্ঠিত হয়।

ঈদুল আজহা উপলক্ষ্যে বিভিন্ন হাসপাতাল, কারাগার, সরকারি শিশুসদন, ভবঘুরে কল্যাণ কেন্দ্র ও দুস্থ কল্যাণ কেন্দ্রে বিশেষ খাবার পরিবেশন করা হয়। এছাড়া, বাংলাদেশ বেতারের খুলনা কেন্দ্র বিশেষ অনুষ্ঠানমালা প্রচার এবং স্থানীয় সংবাদপত্রসমূহ নিজস্ব ব্যবস্থাপনায় বিশেষ সংখ্যা প্রকাশ করে। জেলার উপজেলাসমূহেও স্থানীয়ভাবে অনুরূপ কর্মসূচি উদ্‌যাপন করা হয়।

#

সুলতান/অনসূয়া/পরীক্ষিৎ/রবীন্দ্র/সঞ্জীব/কানাই/২০২৩/১৯০৫ ঘণ্টা

তথ্যবিবরণী নম্বর: ২২৯৬

**বাংলাদেশের অন্যতম সুন্দর পর্যটন নগরী হিসেবে পার্বত্য নগরী বান্দরবানকে সাজিয়ে দিচ্ছেন প্রধানমন্ত্রী**

 **-- বীর বাহাদুর উশৈসিং**

বান্দরবান, ১৫ আষাঢ় (২৯ জুন):

পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, স্মার্ট বাংলাদেশের অন্যতম সুন্দর পর্যটন নগরী হিসেবে পার্বত্য নগরী বান্দরবানকে সাজিয়ে দিচ্ছেন প্রধানমন্ত্রী। পৌরসভার সড়কের দু’পাশে দৃষ্টিনন্দন আকর্ষণীয় সড়কবাতি স্থাপনের মাধ্যমে স্থানীয় বাসিন্দাদের পাশাপাশি পর্যটকদেরও মনের খোড়াক আরো প্রসারিত হলো। তিনি বলেন, প্রধানমন্ত্রীর স্মার্ট বাংলাদেশে দৃষ্টিনন্দন আকর্ষণীয় সড়ক বাতিগুলো বান্দরবান পৌর শহরের রাতকে অনন্য রূপধারায় প্রজ্জ্বলিত করেছে।

গতকাল বান্দরবান পৌরসভা প্রাঙ্গণে ফলক উন্মোচনের মাধ্যমে পৌর সড়কের দু’পাশে দৃষ্টিনন্দন সড়ক বাতি উদ্বোধন অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

উদ্বোধনের পরপরই দৃষ্টিনন্দন সড়ক বাতির আলোয় নতুন রূপে আলোকিত হয়ে ওঠে বান্দরবান পৌরসভা ভবন থেকে বান্দরবান সদর থানা পর্যন্ত। করতালি আর আনন্দে মেতে ওঠে বান্দরবান শহরের মানুষ। পার্বত্য চট্টগ্রাম বিষয়ক মন্ত্রণালয়ের বিশেষ সহায়তায় এবং বান্দরবান পৌরসভার তত্ত্বাবধানে ১৫০টি আকর্ষণীয় সড়ক বাতি রাস্তার দু’ধারে স্থাপন করা হয়। পরবর্তীতে পুরো বান্দরবান শহরকে এই আকর্ষণীয় বাতিতে সজ্জিত করা হবে বলে জানান বান্দরবান পৌরসভার ভারপ্রাপ্ত মেয়র সৌরভ দাস শেখর।

এসময় অন্যান্যের মধ্যে বান্দরবান জেলা প্রশাসক ইয়াছমিন পারভীন তিবরীজি, পুলিশ সুপার মো. তারিকুল ইসলাম ও আঞ্চলিক পরিষদের সদস্য মো. শফিকুর রহমান উপস্থিত ছিলেন।

#

রেজুয়ান/অনসূয়া/পরীক্ষিৎ/রবীন্দ্র/সঞ্জীব/কানাই/২০২৩/১৮২১ ঘণ্টা

তথ্যবিবরণী নম্বর: ২২৯৫

**দেশি-বিদেশি ষড়যন্ত্র থেকে দেশ রক্ষার জন্য ঈদে তথ্যমন্ত্রীর প্রার্থনা**

চট্টগ্রাম, ১৫ আষাঢ় (২৯ জুন):

পবিত্র ঈদুল আজহার দিনে দেশি-বিদেশি সমস্ত ষড়যন্ত্রের হাত থেকে দেশ রক্ষা পাওয়ার জন্য মহান স্রষ্টার কাছে প্রার্থনা করেছেন তথ্য ও সম্প্রচারমন্ত্রী এবং বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ নিজগ্রাম চট্টগ্রামের রাঙ্গুনিয়া উপজেলার সুখবিলাসে ঈদের নামাজ শেষে সাংবাদিকদের সাথে কথা বলেন মন্ত্রী। এ সময় তিনি নিজ নির্বাচনি এলাকার মুসল্লিদের সাথে ঈদের শুভেচ্ছা বিনিময় করেন ও পরে মহান আল্লাহর সন্তুষ্টি অর্জনে পশু কোরবানি দেন।

পবিত্র ঈদুল আজহা উপলক্ষ্যে সবাইকে শুভেচ্ছা জানিয়ে ড. হাছান বলেন, দেশ যখন প্রধানমন্ত্রী শেখ হাসিনার নেতৃত্বে এগিয়ে যাচ্ছে তখন দেশি-বিদেশি নানা ষড়যন্ত্র শুরু হয়েছে। সেই সব ষড়যন্ত্র ছিন্ন করে দেশ যেন উন্নয়ন অভিযাত্রায় এগিয়ে যায় সেটিই আজকের প্রত্যাশা।

মন্ত্রী বলেন, এই পবিত্র দিনে কামনা হচ্ছে আমাদের দেশ যেন দেশি-বিদেশি সমস্ত ষড়যন্ত্রের হাত থেকে রক্ষা পায় এবং দেশ থেকে যেন সাংঘর্ষিক রাজনীতি চিরদিনের জন্য বিদায় নেয়।

‘যারা দেশে সাংঘর্ষিক রাজনীতি করার, যারা দেশের মানুষকে কষ্ট দেওয়ার, মানুষ পুড়িয়ে হত্যা করার এবং মানুষের সহায়-সম্পত্তি ধ্বংস করার রাজনীতি করে, তাদের যেন শুভ বুদ্ধির উদয় হয় পবিত্র ঈদের দিনে সেটিই কামনা করি’ বলেন আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

#

আকরাম/অনসূয়া/পরীক্ষিৎ/রবীন্দ্র/সঞ্জীব/কানাই/২০২৩/১৭৪৫ ঘণ্টা